Predkladacia správa

Predkladaný návrh zákona bol vypracovaný v súlade s Programovým vyhlásením vlády Slovenskej republiky na roky 2012 – 2016 v časti „Doprava, pošta a telekomunikácie“.
Cieľom návrhu zákona je znížiť počet rozpočtových organizácií v rezorte dopravy, znížiť počet administratívnych zamestnancov a tak dosiahnuť úspory v rozpočtových nákladoch. 
Návrhom zákona dôjde k zlúčeniu piatich existujúcich regulačných úradov vykonávajúcich svoju činnosť v oblasti pôsobnosti Ministerstva dopravy, výstavby a regionálneho rozvoja SR (Úradu pre reguláciu železničnej dopravy, Leteckého úradu SR, Štátnej plavebnej správy, Telekomunikačného úradu SR a Poštového regulačného úradu) a následnému vytvoreniu dvoch nových úradov:
•	Úradu pre reguláciu elektronických komunikácií a poštových služieb (ďalej len „regulačný úrad“), ktorý vznikne zlúčením Telekomunikačného úradu SR a Poštového regulačného úradu. Regulačný úrad bude rozpočtovou organizáciou napojenou finančnými vzťahmi na štátny rozpočet prostredníctvom rozpočtovej kapitoly Ministerstva dopravy, výstavby a regionálneho rozvoja SR. Bude orgánom štátnej správy s celoslovenskou pôsobnosťou pre oblasť elektronických komunikácií a poštových služieb. Vzhľadom na to, že regulačný úrad bude v nezmenenom rozsahu pokračovať v odborných  činnostiach pôvodných dvoch zlúčených úradov, predpokladá sa, že činnosť jeho pracovísk mimo hlavného mesta zostane zachovaná, čo platí zároveň aj pre reguláciu poštových služieb, ktorá bude naďalej vykonávaná v Žiline.
•	Dopravného úradu zriadeného pre oblasť dráh a dopravy na dráhach, civilného letectva a vnútrozemskej plavby (ďalej len „dopravný úrad“), ktorý vznikne zlúčením Úradu pre reguláciu železničnej dopravy (ďalej len „ÚRŽD“), Leteckého úradu SR (ďalej len „LÚ SR“) a Štátnej plavebnej správy (ďalej len „ŠPS“), a ktorý bude orgánom štátnej správy s celoslovenskou pôsobnosťou vo vyššie uvedených oblastiach. Dopravný úrad bude rozpočtovou organizáciou napojenou finančnými vzťahmi na štátny rozpočet prostredníctvom rozpočtovej kapitoly Ministerstva dopravy, výstavby a regionálneho rozvoja SR. Sídlo dopravného úradu bude v Bratislave. V záujme približovania výkonu štátnej správy zostanú  pracoviská dopravného úradu zachované aj v doterajších lokalitách (železničná doprava – Košice, Liptovský Mikuláš, Zvolen, Žilina, Bratislava; vnútrozemská vodná doprava – Košice, Žilina, Bratislava, Komárno), i keď sa dá v budúcnosti z titulu zefektívnenia uvažovať napr. so zriadením spoločného pracoviska pre obidva druhy dopravy v Žiline a v Košiciach. 
V súvislosti s vytvorením nových úradov dôjde k presunu nasledujúcich činností ÚRŽD a ŠPS do pôsobnosti Ministerstva dopravy, výstavby a regionálneho rozvoja SR:
•	činnosti ÚRŽD súvisiace s vyšetrovaním nehôd a mimoriadnych udalostí, ku ktorým došlo na špeciálnych dráhach a lanových dráhach;
•	činnosti ÚRŽD ako špeciálneho stavebného úradu; 
•	vydávanie záväzných stanovísk zo strany ŠPS.
Vplyvy návrhu zákona na rozpočet verejnej správy, podnikateľské prostredie, sociálne prostredie, životné prostredie a informatizáciu spoločnosti sú uvedené v doložke vybraných vplyvov.
Návrh zákona je v súlade s Ústavou Slovenskej republiky, so zákonmi a ostatnými všeobecne záväznými právnymi predpismi Slovenskej republiky, s medzinárodnými zmluvami, ktorými je Slovenská republika viazaná, ako aj s právom Európskej únie.